khistorydata/jeongjo-sjw-relations huggingface dataset:
정조 18년
藝文提學沈煥之疏曰伏以聖候乃復天和神功亟致甘霈宗社篤無疆之慶田野頌有年之休仍念臣罪大慢命罰止黜外數月閑郡偃息如家旋蒙恩除仍還宿趼今復授之以藝文之任華誥載名紫泥如新臣瞻天望聖感極涕漣噫臣之一身頂踵毛髮是誰之賜也生死肉骨曲費造化自昔至今垂二十年間者雷霆雨露瘴癘淸涼渾歸殿下之所陶甄而詩所云欲報之德昊天罔極者正喩臣今日之心也臣固庸瑣無能叨逢聖朝年及遲暮其所歷踐者淸峻華膴無不鶴乘軒而蚷馳河矣雖然所叨文垣曾是臣之死不敢膺命屢煩嚴敎而終得蒙聖明之所體諒者耳今臣只爲感激洪恩而欲一拜脩門則其如鐵限之不啻千里而何哉又況近者李錫夏之一疏醜詆臣僇辱臣無所不極臣於是自悼言行之無素於世而莫訴蓋高之天矣幸賴我殿下臨如日月洞見疏者之情狀賜批之中若曰忽地下石言皆不襯嗚呼雖以臣費了千言萬語極口自辨顧何敢當聖敎之只用八字打開乎然臣於中夜追想其疏語猶有寢驚而夢噩者人雖急於擠陷何言之不似出於朝著士大夫之口也抑又臣伏惟我殿下誕受聖祖精一之傳穆臨丕基安危之際先討亂賊以植綱常乃頒絲綸大闡義理凡所以牖迷破頑開示人道者靡不用極粵自明義首編至于再昨年以後筵敎綸音下者蓋爲幾百千言而範圍廣大剖析精微其發於溫粹處諄諄惻怛其發於嚴畏處煌煌鈇鉞此其大義可以建天地而至誠可以貫金石也臣每一奉讀私自掩泣曰此典謨之訓辭而春秋之筆法也垂之天下後世其不永有辭乎厥或人有貳心厥或人有橫議而背馳于是者小則爲邪詖大則爲亂賊而已矣今臣如老木之飽更風霜精槁氣歸獨有此心未變猶可以爲聖朝扶衛義理矣惟彼夫夫之無惡於臣者或以暗射之巧弩或以突起之悖鋒迭出而攻之者其意何爲也嗚呼古之士君子事君取友之道義理而已豈以私意苟且爲哉有人於此一言當理一事合義而藹然有愛君忠國之志則雖在蠻貊之鄕愛而進之也有人於此其言乖理其行悖義而漠然無愛君忠國之意則雖在門庭之內惡而麾之也其愛其惡焉敢置私意於親疎異同之間哉臣嘗自誦此言今至老白首矣彼不知臣者乃以利害左右之說欲爲攻臣之欛柄則亦可笑也已第臣愚以爲人臣所以報君恩者若有其道焉進而立乎搢紳之間揣才授職以盡其忠者一等人耳退而處乎丘壑之中循分守己以全其義者亦一等人耳臣於此等人固無所似而乃若古人之畎畝不忘君者則或庶幾焉伏願殿下察臣之情矜臣之志特許臣乞骸屛跡於江湖閑散之地得以歌詠天地之洪化收拾桑楡之餘景而永垂終始生成之澤則若臣之一片危忱自今至死不敢忘殿下之恩而亦不敢負殿下之意也此奚但臣之私願也聖朝之所以區處如臣者流亦須有其道矣更伏乞聖慈勿以臣言爲妄亟命選部鐫改臣所帶藝文之任仍令大小政望永拔臣名以重公器以靖私義千萬幸甚臣無任云云答曰省疏具悉曩者斥補亦出於區處更乞區處不亦過乎卿其勿辭斯速上來行公
정조 18년
甲寅八月十二日辰時上御誠正閣軍士房承旨右副承旨入侍時左副承旨尹致性右副承旨徐配修假注書李允謙記注官金錫泰金良倜以次進伏訖上曰兼春秋金錫泰拿處出榻敎上曰金錫泰擧措萬萬痛駭各別嚴囚於西間朝夕傅食外羅將輩毋得往來於間外事申飭分付賤臣承命出傳上曰推考房承旨入侍出榻敎賤臣承命出傳與右承旨洪仁浩偕入進伏命書傳敎曰大臣傳諭何等體重由單付還卽亦相府本之事也旣命司錄往傳則但當招致傳給司錄有故不來則政府與堂後假官間微稟送之猶可也承宣焉敢以不干之備郞自外替送乎備郞不過權設之職如無特敎尤豈可用之於傳諭事雖微細有關敬大臣之義當該承旨遞差此後備郞傳諭之或非特敎無敢爲之俾存古規命退承史以次退出
정조 18년
甲寅八月十二日未時上御重熙堂提調入侍時同副承旨南公轍假注書李允謙記注官金良倜承膺祚藥房提調徐有防以次進伏訖上曰進御加味逍遙散前方中加前胡七分減柴胡三分一貼煎入出榻敎命書傳敎曰今聞司僕提調言延安昨年納停退條蕩滌朝筵下敎只謂狀請中兵曹納而其外如司僕及各衙門各營門各宮房當納條停退者亦有之云然則一爲一否近於見牛未見羊重臣所奏誠爲得體惜乎廟堂之尙無一言提醒也當該行會有司堂上尹行任從重推考雖以道伯言之莫云騎步價布之體重其所取捨難免其責當該道臣亦爲從重推考昨年停退條之出於小民如軍布保布身布貢布令道伯逐一査櫛一體蕩滌後卽爲狀聞事分付命退諸臣以次退出
정조 18년
行都承旨徐邁修奉命出去左承旨洪仁浩坐直右承旨尹致性坐左副承旨朴奎淳坐右副承旨徐配修坐直同副承旨南公轍內閣直注書鄭文始病一員未差假注書韓耆裕仕李允謙仕直事變假注書尹濟弘仕
정조 18년
尹致永奉命在外代以韓永建爲假注書
정조 18년
傳于徐邁修曰禮房承旨馳詣明陵忌辰祭受香所奉審祭物嚴飭精備仍詣局內外諸陵一體奉審摘奸以來
정조 18년
傳于南公轍曰禮房承旨入侍
정조 18년
承旨前望單子入之朴奎淳落點
정조 18년
傳于徐配修曰坐直承旨入侍
정조 18년
傳于洪仁浩曰刑房承旨持慶尙道審理啓本入侍
정조 18년
以左副承旨朴奎淳牌不進罷職傳旨傳于徐配修曰只推更爲牌招
정조 18년
以咸鏡監司金華鎭狀啓今秋親騎衛及武學都試姑爲停止事令廟堂稟旨分付事傳于徐配修曰依狀請施行事回諭
정조 18년
以慶尙監司趙鎭宅狀啓進上山藥限內不得封進惶恐待罪事傳于徐配修曰勿待罪事回諭
정조 18년
韓永建在外代以韓耆裕爲假注書
정조 18년
南公轍以吏兵曹言啓曰諸道推恩老人及偕老老人草記頃已啓下而更考成冊則偕老老人數爻有相左者更爲草記矣漢城府推恩老人五百八十一偕老老人七百九十四京畿推恩老人二千二百偕老老人四千六百九十四水原府推恩老人一百五十三偕老老人三百六十四開城府推恩老人八十偕老老人九十二江華府推恩老人一百四偕老老人一百七十八忠淸道推恩老人一千八百十七偕老老人二千三百八十四慶尙道推恩老人三千六百六十八偕老老人六千七百全羅道推恩老人二千九百九十四偕老老人六千九百三十四濟州推恩老人三百七十三偕老老人八十四平安道推恩老人五千一百七偕老老人一萬二千四百五十六黃海道推恩老人三千四百四十六偕老老人九千六百三十六江原道推恩老人二千七百四十偕老老人三千三百五十八咸鏡道推恩老人一千九百六十二偕老老人二千一百四十京外推恩老人二萬四千四百二十五偕老老人四萬九千八百十四合爲七萬四千二百三十九人之意敢啓傳曰知道
정조 18년
南公轍以成均館大司成意啓曰近見照訖講入啓榜目中道遠道鄕儒甚罕向者前禮判處分傳敎及鄕儒勿觀京試之行會勿施事不卽知委而然乎然則遠道鄕儒至今以不得上京觀光知之乎令成均館及講試所京兆訪問草記仍令廟堂知委與否不來委折問于諸道使之報來後草記事命下矣謹以傳敎內辭意訪問于齋學儒生及泮村來接儒生等處則皆以爲前禮判處分傳敎及鄕儒勿觀京試之行會勿施事無論中道遠道自該邑擧皆及時知委欲赴京試之類果無不聞不知之弊日字尙遠姑多未及上來者而今方絡續道路自當趁期來到云矣敢啓傳曰果不不聞不知何以詳知有此丁寧立證乎設令各道儒生中如干入來接於齋中泮村渠輩道內外邑之一一知委亦何以知之草記措語不實莫甚爾則推考此草記勿施更爲據實草記可也
정조 18년
徐配修以漢城府言啓曰因傳敎中遠道鄕儒上京觀光與否分付各部詳細訪問則鄕儒之赴京試者或留接於親戚姻友之家或寓住於泮村旅邸等處自是例也其所來留之處固難一一指的而姑從泮邸搜問則禮關勿施之令雖已頒布而中道遠道之儒以試期之尙有餘日未及一齊來會畢竟都數之多少雖未可豫料第以街路所見言之數日之間四方來者幾乎接跡自今限開場則可知其鱗次入來矣敢啓傳曰知道
정조 18년
徐配修以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 18년
慶尙監司趙鎭宅啓本前後獄案情法無疑者置之完決別單情或可原者置之稟秩跡涉冤枉者直爲疎放事判付內啓下刑曹爲旀大丘囚崔甲用段初檢之囊縮無跡於覆檢覆檢之乳助不硬於初檢道臣雖以停屍變動爲傅生之疑端而近來檢驗不嚴執定多錯所謂縮處之不縮不硬而忽硬安知非屍帳之失實乎然兩檢官之越法相議卽一痼弊此案之相左猶勝於相議檢官等雖不處分覆檢之距初檢過七日如是而痕損何以知之硬軟何以辨之其時道臣從重推考爲旀道狀則起疑獄情不瞭然而檢無的痕打乏緊證且究事情由於不干其在曰宥曰殺之義其可不從道啓乎甲用身嚴刑減死定配爲旀熊川囚洪樂龜段情狀殊甚絶悖踢打亦云分明而叔姪數人手勢齊發未知孰緊而孰歇兺不喩致死報因道啓謂之因病然則合有參恕之端矣所謂正犯之歸於樂龜亦未知其十分信然家人共犯只坐尊長由前由後足爲樂龜一條生路樂龜身嚴刑定配爲旀率去之渠叔捉來一體嚴刑懲礪爲旀咸陽囚朴貞龍段此非登聞之案不卽決處是豈恤獄之意乎想像造橋光景卽一醉鄕推擠非有意嘖喝亦無情況墜落於坑中非諸死者一人觀於一死一生益知其邂逅貞龍身加刑以過失律酌放爲旀安東囚金軟國段渠旣下手於七十垂死之婢屬婢之致死固無疑焉然厥女肆惡之不足無難犯手血氣所在損體起鬧道伯惟輕之論似有意見而婢亦渠婢死當償死旣命審理求疑於無疑之時似此獄囚原情貸律不害爲寬大之政軟國身特減一律令道伯勘處事分付爲良如敎
정조 18년
刑曹啓目帖連殺獄罪人金東實依判下發遣本曹郞廳問于大臣是白乎則依例同推而待其年滿八十然後始議處之之道則於法於恩似不可以兩得其宜上裁何如判付啓卿等更爲看詳如有意見論理草記否則依僉議施行爲良如敎
정조 18년
行副司直林濟遠疏曰伏以臣於病伏中伏見享帖以臣差太室望祭獻官矣義同往役顧安敢言私而第臣自院職遞出之後猝得暴泄日漸添劇宛轉床玆無望蠢動顧以醜陋之症力趨齊虔之地者不但勢有所難强實亦心有所不安凡係實故合有變通又不得不冒控情懇仰瀆崇嚴伏乞聖明俯諒疾痛之呼亟下改差之命千萬幸甚臣不任惶懍兢惕之至云云
정조 18년
以行副司直林濟遠上疏傳于洪仁浩曰義重往役古人召之役則猶不敢辭況駿奔之任所重何如則從前有情勢者未嘗逡巡於獻官雖未知病勢言病不先不後明是引義行副司直林濟遠從重推考原疏還給申飭出齋受香
정조 18년
甲寅八月十三日辰時上御重熙堂禮房承旨入侍時同副承旨南公轍假注書李允謙記注官金錫泰金良倜奉常提調徐有防以次進伏訖上曰進御加味逍遙散一貼煎入出榻敎上曰王大妃殿進御人蔘順氣散前方中人蔘加三分自今日一貼式煎入出榻敎命書傳敎曰顯隆園祭享獻官或以留守有特差之時卽欲從便也留守上來受香行祭後又奉餕餘上來來呈後還營反爲煩弊之端曾令兼大祝香祝與祭物同爲齎去矣今日始聞之祭物則昨已陪進香祝則尙不祗傳此蓋留守特差獻官之命該曹不爲別白擧行政院則欲待上來傳香留守則依定式受敎不爲上來云前此定式若能載之該房故事而仍爲知委吏曹太常豈有是乎香祝則已令史官假差香官奉詣而當初定式時擧行錯誤之該房承旨査出捧現告亟施罷職之典雖無文蹟必當分付矣無論如此如彼莫重獻官去就只送名帖不言來與勿來初以似此分疏之說入稟者如許事體前所未見其可諉罪於替對之下吏乎吏曹參議鄭致淳亦施不敍之典此後依年前定式爲之事分付該曹該寺及香室命退諸臣以次退去
정조 18년
甲寅八月十三日午時上御重熙堂右承旨入侍時右承旨洪仁浩假注書李允謙記注官金良倜承膺祚以次進伏訖上命書傳敎曰飭已施矣時囚罪人黃昇原金履翼放送又命書傳敎曰承旨前望單子入之待下批牌招察任命退承史以次退出
정조 18년
甲寅八月十三日申時上御重熙堂坐直承旨入侍時右副承旨徐配修假注書李允謙記注官金良倜承膺祚前承旨李羽晉以次進伏訖上敎羽晉曰自南陽上來時想見沿道農形矣未知何如羽晉曰臣去月念後上來未見雨後農形而以雨前所見皆不成說幸若退霜則庶有免歉之望耳上曰非但畿沿爲然八域無一弛心解憂處彼億萬生靈何以濟活也羽晉曰老人摠數冊凡例數月內當修正以納而臣以獻官方在差祭中何以爲之乎上曰當令該曹變通矣命退諸臣以次退出
정조 18년
甲寅八月十三日申時上御重熙堂推考房承旨持慶尙道審理案入侍時左承旨洪仁浩假注書李允謙記注官金良倜承膺祚以次進伏訖上命仁浩書慶尙道審理案判付仁浩承書讀奏訖命退承史以次退出
정조 18년
行都承旨徐邁修坐行左承旨閔台爀坐直右承旨洪仁浩坐左副承旨尹致性坐右副承旨徐配修坐直同副承旨南公轍坐注書鄭文始試所進去一員未差假注書韓耆裕仕李允謙仕直事變假注書尹濟弘仕
정조 18년
洪仁浩啓曰大司憲李鼎揆在外執義李遇濟呈辭掌令鄭毅祚韓用鐸持平洪秉臣差祭持平南履翼奉命在外監察茶時之意敢啓傳曰知道
정조 18년
傳于尹致性曰禮房承旨右副承旨分詣受香所奉審摘奸以來
정조 18년
傳于徐配修曰左承旨入侍
정조 18년
承旨前望單子入之閔台爀落點
정조 18년
徐邁修啓曰新除授承旨閔台爀方在罷散中何以爲之敢稟傳曰敍用
정조 18년
傳于南公轍曰吏曹判書上疏入之
정조 18년
南公轍啓曰顯隆園獻官以水原留守塡差則大祝陪進香祝事定式時擧行錯誤之該房承旨李冕膺罷職傳旨昨已捧入矣卽見香室假官尹致永考來水原府謄錄則此後以留守爲獻官之時餕餘付陪香下往之大祝上送事果於今三月初五日成送有旨矣原傳敎昭在於本院日記而初不知委於香室及吏曹奉常寺矣有旨成送代房承旨李勉兢所當一體捧傳旨何以爲之敢稟傳曰今春定式之事今秋曰以不知云者近來政院事皆如此方面不輕事體莫重其時有旨成帖代房承旨李勉兢焉敢獨逭一體捧傳旨
정조 18년
傳于徐配修曰照訖講試官中時帶臺職人許遞
정조 18년
徐配修以成均館大司成意啓曰今此監試初試照訖講以明倫堂正錄廳分設一二所而京外儒生之絡續來赴者甚多目下所見必當有臨時紛沓之弊恐不無變通之道何以爲之敢稟傳曰明倫堂東西挾室享官廳加設三所試官儒生雖多五所分設似當恢恢自明日依此知悉擧行史官則時無實官別兼二員加差分送事令該房知悉可也傳于徐配修曰今因假注書定思之新榜分館後揀擇坐起而尙不爲之都堂事慨然旣有行公大臣何必備員明日則諸文臣多奉命差祭待其還來斯速卽爲設行事言于都堂
정조 18년
傳于徐配修曰前翰林林景鎭李重蓮別兼差下令該曹口傳付職卽爲牌招進去
정조 18년
吏曹口傳政事別兼春秋二單林景鎭李重蓮
정조 18년
以全羅監司李書九狀啓雨澤農形事傳于閔台爀曰嶺伯疏還下送傳敎亦已提及行部省野細察於此疆爾界之別無使一民或有白徵卽卿等承流宣化中目下第一急務也秋序雖半晝曝尙烘登場必當差遲卿等巡行觀勢進退悉心洞燭以答宵旰之思事回諭錦伯處一體下諭近觀狀本關西之江郡數處北道之關北諸邑實所關心固知卿等之殫誠接濟而若或一夫一婦之之他其可曰盡對揚之責乎益加着念事兩道道臣處亦爲下諭
정조 18년
徐配修以成均館大司成意啓曰近見照訖講入啓榜目中道遠道鄕儒甚罕向者前禮判處分傳敎及鄕儒勿觀京試之行會勿施事不卽知委而然乎然則遠道鄕儒至今以不得上京觀光知之乎令成均館及講試所京兆訪問草記事命下矣臣馳詣泮宮招致泮村居接各道鄕儒等以傳敎內辭意博加訪問則皆以爲前禮判處分傳敎及鄕儒勿觀京試之行會勿施事儒生輩上來前日自該邑擧皆知委雖未知邑邑人人果皆無不聞不知之弊而各其所親人所知邑則無不趁時得見以此推之則無論中道遠道似無未及上來之類而第以科期之尙有餘日猶有遠近之姑未齊會畢竟上京之數有難的知而今方絡續道路自當不日來到云敢啓傳曰知道
정조 18년
吏曹判書金載瓚疏曰伏以臣心抱至切之懇而辭未仰格身蹈必僨之地而恬若固有冒據匪據三朔子今矣臣之可堪不可堪天日之明燭之在上臣不敢費辭煩複而惟臣之至願至情臣不自鳴則雖以父母之仁亦無以俯諒矣噫殿下曲費造化偏加煦濡成就臣身式至于此而今於是職則卽是必敗之場而不少矜諒必令趨膺若使臣冥行之步終致自蹶則造化亦必無及煦濡將無所施臣身雖不足言在上天成物之功果將何如也噫孝親忠君生民至願而臣孑然此世所欲忠者惟殿下耳今使臣材不勝任事與心乖大則臣家無幸小而身名未全則雖欲願忠而更無其由矣此臣所以撫躬驚懍日夕靡措默自祝於仁覆之天者也況伏見朝下傳敎以節享差祭事至有三銓譴罷之命矣臣於再昨因僚堂之竝爲就理替僚堂而臣獨塡差若令伊日詳考定式早卽知委則豈有今日之做錯而臣果矇未省悟了無一言而反使後來之僚堂替受譴何苟執其罪臣實爲首而今乃倖其幸逭晏然自在則不但無忌憚之甚者朝廷之四維緣臣而將壞了矣臣之決不敢居職到此益著玆敢露章自首伏乞與僚堂同被郵罰便刑政無失微分少伸焉臣於治疏將上之際伏聞朴奎淳承旨除授之命奎淳之負犯深重而銀臺特受大拂輿情座次單付不得已纔已修入而玆以執藝之義敢陳愚見卽令收還朴奎淳承旨除命不勝幸甚臣無任云云答曰省疏具悉適値兩堂就理之時卿旣替差祭官則獨於名帖進待新除三銓之出肅致使莫重香祝過時陪進不察之失旣大矣同被之情非過矣附陳朴奎淳特除承宣事一二句語恕之以執藝坐次望單之卽爲書入卿可謂得體大抵旣爲所重則亦不可爲卿敍彼卿之本職許遞俾伸廉防至於奎淳昨除反爲害焉是豈人其人之意乎一欲引義雖或似然陳疏徑出極涉太過不可無飭左副承旨朴奎淳永平縣令除授使之當日辭朝時任縣令遞付京職
정조 18년
甲寅八月十四日卯時上御誠正閣左承旨右承旨入侍時左承旨洪仁浩右承旨尹致性假注書李允謙記注官金錫泰承膺祚以次進伏訖上曰承旨前望單子入之待下批牌招察任出榻敎命退承史以次退出
정조 18년
甲寅八月十四日午時上御重熙堂同副承旨入侍時同副承旨南公轍假注書李允謙記注官金良倜承膺祚以次進伏訖上曰進御加味逍遙散一貼煎入出榻敎公轍曰同罪未敍人隨卽提稟事曾有定式矣同義禁閔台爀今旣敍用除職而前同義禁鄭益祚係是同罪故敢此仰達矣上曰依爲之前承旨洪聖淵同爲敍用可也命退承史以次退出
정조 18년
行都承旨徐邁修坐行左承旨閔台爀坐行右承旨洪義榮坐左副承旨洪仁浩坐直右副承旨尹致性坐直同副承旨徐配修坐注書鄭文始試所進去一員未差假注書具得魯仕李允謙仕直事變假注書尹濟弘仕
정조 18년
藥房提調徐有防副提調徐邁修啓曰伏未審日間聖體調攝若何寢睡水剌之節何如連日湯劑進御之後諸節果有差勝之效乎臣等率諸御醫趁早入診詳察聖候爲宜臣等不任區區伏慮敢來問安竝此仰稟答曰知道湯劑可謂當劑雖似涼潤日飮日覺省煩無異調理之劑姑爲煎入卿等不必入侍王大妃殿惠慶宮中宮殿藥房口傳問安答曰知道
정조 18년
尹致性啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 18년
洪仁浩啓曰大司憲李鼎揆在外執義李遇濟掌令鄭毅祚韓用鐸呈辭持平一員未差持平南履翼奉命在外監察茶時之意敢啓傳曰知道
정조 18년
徐邁修啓曰同副承旨南公轍今日不爲仕進卽爲牌招何如傳曰許遞前望單子入之待下批牌招察任
정조 18년
徐邁修啓曰假注書韓耆裕身病猝重勢難察任今姑改差何如傳曰允
정조 18년
韓耆裕改差代以朴宗京爲假注書
정조 18년
傳于閔台爀曰左承旨入侍
정조 18년
吏曹口傳政事以趙恒鎭李尙寯崔光泰爲兵曹佐郞
정조 18년
朴宗京試所進去代以具得魯爲假注書
정조 18년
徐邁修啓曰史曹郞廳來言本曹判書有闕政事取稟傳曰當日爲之
정조 18년
傳于洪義榮曰照訖講卽不過入門之錄名苟能成樣何必吹覓況取見榜目數日以來居不者多而夷考居住無非鄕儒鄕儒之齎糧裹足觀光京試必有其中之所存而然然而以無勢峻考齎鬱渡㶚有足以干和兩所試官之緩於京而峻於鄕者是豈前此屢次申飭之意乎當該試官等爲先從重推考史官之進去糾察此等之事則袖手傍觀無一言可否無一番書啓極爲駭然事過後拿處鄕儒之何所聞而來何所聞而去者須有慰悅之擧可以踐言於前禮判處分之擧措七日製十七日爲之通方外試取而京儒及鄕儒之八道三都居住各書紙頭生進幼學分坐應試事豫令諸生知悉亦令泮長知悉
정조 18년
傳于尹致性曰七製在近收券必多文任備員同參考試在外及有實故人員許遞今日政差出使之備員考試
정조 18년
傳于徐邁修曰今日政新除授藝文提學待下批牌招察任
정조 18년
傳于閔台爀曰左副承旨入侍
정조 18년
洪義榮啓曰照訖講一二所錄名儒生當爲分屬於監試一二所而照訖講今旣以五所分設矣三所四所五所應講儒生之分屬監試兩所豫爲知委然後似無眩於擧行之弊何以爲之敢稟傳曰三所屬之一所四五所屬之二所依此許赴可也
정조 18년
徐邁修啓曰政事當日爲之事命下矣吏曹判書當爲差出而領議政洪樂性左議政金履素有情勢不爲議薦右議政李秉模不得替當議薦云何以爲之敢稟傳曰摠使惠堂舟堂無非重務緊任而姑且留窠以待時任之備員兼寓勉出之意而聞於入待承宣之言領相癤苦尙不快可云則不可一味敦迫勢將差待矣至於吏判望緊重又何如在前首相引入之時下位大臣之替行其例非今斯今右相如是辭遜似過矣若此則問政之銓官往還往還鎭日長在於鍾路街上乎瞻聆所關不容若是更遣政官傳此批旨於領左相及右相斯速受薦以來事分付可也
정조 18년
有政吏批判書未差參判洪明浩進參議未差左副承旨洪仁浩進以李致中爲吏曹判書
정조 18년
傳于洪仁浩曰一遞曲諒至矣況顧其職任是豈一番借銜而止者新除授吏曹判書李致中卽爲牌招同參政事違牌勿爲呼望參議前望單子入之待下批一體牌招
정조 18년
吏曹參議前望單子入之金履翼落點
정조 18년
尹致性啓曰新除授吏曹參議金履翼方在罷散中何以爲之敢稟傳曰敍用
정조 18년
尹致性啓曰吏曹判書李致中特敎申飭之下謂有情勢屢度催促終不承膺事體所在極爲未安推考何如傳曰飭敎之下何以若是卽爲問啓今夜因吏判將徹夜乎使之入來政院待其入來問啓
정조 18년
尹致性啓曰飭敎之下何以若是卽爲問啓今夜因吏判將徹夜乎使之入來政院待其入來問啓事命下矣問于吏曹判書李致中處則以爲臣之情勢已悉陳於向來辭疏今不敢更事煩瀆而銓地一步鐵限萬重人器之不稱年紀之衰邁實爲難進之端而年前人言果是確論無踐歷而冒膺是職歷數朝著曾無其人以情以勢蠢動無路況於此時致煩侵夜之酬應惶懍之極萬殞猶輕云矣敢啓傳曰知道夜深前斯速開政
정조 18년
以藝文提學望筒傳于徐配修曰以一人之三兼要任國體苟且且纔有許解又通文任是豈老其才而用之之意乎雖非此人必多老鍊之熟手況行將赴燕則今雖爲之乏人一也此望筒中副使鄭大容拔之更爲擬入
정조 18년
以江原監司望筒傳于尹致性曰昨罷今敍雖涉如何關東穡事猶未詳知聞於辭陛日筵奏念間當發巡云此時遞易弊歸小民處分之不爲闊狹出於爲所重而豈可以爲所重之事爲一毫貽弊乎前承旨李勉兢罷職特爲分揀望筒置之若此則不但一敍一否之爲不可聞其老人重巹在今年其在惠養之典合示及老之渥前承旨李冕膺亦爲分揀
정조 18년
吏批再政以鄭㝡成爲持平閔師宣曺喜有爲正言大司成單南公轍以具庠爲藝文提學
정조 18년
兵批判書具庠參判柳誼參議姜彝正病參知李祉永入直進右副承旨尹致性進副司直蔡弘履洪聖淵鄭益祚金履成副司果李顯默李敬心以上竝單付
정조 18년
以工曹判書申思運初度呈辭傳于洪義榮曰見其筋力勝於少壯足可供職且與寒暑之節有異由單還給
정조 18년
以都承旨徐邁修奉審書啓傳于洪義榮曰書啓下該曹依例修改
정조 18년
以梁成龜朴瑞源囚單子傳于洪仁浩曰保放
정조 18년
以摠戎廳射講單子傳于尹致性曰大將之兼帶已久苟且甚矣此則待領相出仕當命擬入而亞將又假將苟且又爲甚在外中軍改差差代
정조 18년
兵曹以尹得逵爲摠戎中軍
정조 18년
忠淸監司李亨元啓本殺獄罪人金取極文案則刪煩撮要事啓判付內啓下刑曹爲旀供縣囚金取極之案鬪之云則似過矣戲之云則亦不然兩漢俱醉扶顚無常竟至於一死而一生則想其醉中惡心新反竝與好意而別無分明可言眞所謂思慮所不及過失誤犯之律於渠當耳分付道臣參酌決放爲良如敎
정조 18년
兵曹啓目粘連黃海兵營公廨城堞軍器修補監董軍官金漢健加資金起西等相當職調用洪昌猷等自本營從優施賞何如判付啓依回啓施行爲旀觀於狀本如許修繕之役近來所未見恩賞固不可濫屑聳奬亦足爲勸後大抵本道以小藩廩況春活饑民夏繕城廨財力不煩於朝廷而一新奐然爲去往來還者所刮目改觀云其視許久在任無能攸爲者肥己與不肥己果何如特以職分內事道伯雖不論賞效勞裨校宜不在埋沒之科土校竝賞加京裨賞資者一人外令軍門收用事分付爲良如敎
정조 18년
洪仁浩以刑曹言啓曰依下敎江原道淮陽府定配罪人吏曹書吏金弘喆卽爲放送事發關分付于該道道臣之意敢啓傳曰允
정조 18년
洪仁浩以義禁府言啓曰時囚罪人金熙華杖八十收贖告身盡行追奪照律公事判付內依允功減一等事命下矣金熙養功減一等杖七十收贖告身盡行追奪忠淸道大興郡光時驛徒一年半定配而以判付內辭意具罪目依例發遣府羅將押送配所何如傳曰允詐不以實似非本情定配則分揀可也
정조 18년
判中樞府事李命植疏曰伏以上天申休聖候康復歡欣蹈舞大小惟均仍伏念臣自來貞疾積年沈篤重以今夏中暍最深昏昏涔涔不能食不能睡委身床席終晝達夜萬念俱空一息僅延乃於此際忽伏承壯勇營提擧之命臣病裏滿心憂恐罔知所措顧臣情志旣無趨詣闕中之望目下證形又不可自力動作新除應行之禮遽致虧闕伏地俟勘只自悚蹙所宜卽地控章仰陳事狀以請譴何而費辭自列極涉惶猥神思錯莫數行締構亦不得如意以致泯默多日臣尤萬死臣本愚迷譾劣百無一長幸逢盛際偏荷特達之知曲加收錄內外踐歷無非踰濫恩山德海糜粉難報竊自謂材智魯下不足以備任使效尺寸則惟有殫竭奔走庶爲自盡之道遂乃不計難易要劇有除輒膺以圖萬一塵刹之酬矣及今年過七耋神精已敓筋力隨耗聽官全塞已成聾廢雖靡情地之難冒固不可唐突造朝自同平人況其情地之萬萬臲卼者乎臣賦性偏滯涉世昧方只知秉執之爲重不念利害之相薄以致仇敵滋起毒鋒旁伺甚至有替爲報復者直加之以罔測之目人臣得此一字何以自立於世乎臣悼憤塡骨僇辱纏身跡蟄窮廬影斷淸朝不敢爲彈冠束帶隨行逐隊之計者今幾年所矢心自廢以卒餘生是臣之區區究竟法也昨年華城之命眷渥出常事面逈別實非臣子所敢言私之地遂不免冒昧承當過蒙隆庇苟幸無事周歲之後復尋初服而賤疾彌痼微諒益堅雖或有閑司漫務之寄在身上者亦不過簿書簽署之間吏隷酬接之勞而已則隨處輒辭亦近猥越泯伏因循以迄于今今玆之命不比尋常兼帶格例則隆重事務則繁殷雖使精力有餘望實俱備者猶且逡巡焉如臣情勢旣如彼危兢無足備數於簪紳之列疾病又從而沈痼莫可效力於趨走之際目今肢體痿弱而跨馬陪扈已不可望行步艱澁而詣閤起居亦將不能至若已弊之精已耗之識其於按簿檢事亦將蒙蒙然一歸抛棄如是而其可冒出而强膺公而致僨誤之憂私而犯放倒之譏乎左右思量萬無轉動之勢玆敢略暴衷懇仰瀆崇嚴伏惟聖慈天地父母特推不枉人之德仍垂矜不能之恩將臣所帶壯勇提擧之任亟行遞改俾重任不致虛縻微執無歸全壞不勝幸甚臣無任云云答曰省疏具悉點下之時已有所量亦知筋力之尙健此時此任可謂非卿莫可卿其勿辭行公
정조 18년
甲寅八月十五日辰時上御重熙堂左承旨右承旨右副承旨入侍時行左承旨閔台爀右承旨洪仁浩右副承旨徐配修假注書韓耆裕記注官金良倜承膺祚以次進伏訖上命讀公事書判付又命仁浩書壯勇提調李命植上疏批答訖仍命賤臣奉藥房啓辭往傳于提調仍命退承史以次退出
정조 18년
甲寅八月十五日午時上御重熙堂左副承旨入侍時左副承旨洪仁浩假注書具得魯記注官金錫泰承膺祚以次進伏訖上命仁浩讀公事書判付上曰五所史官別兼春秋李重蓮在外代承文分館中假注書擬入出榻敎上曰假注書朴宗京五所史官進去出榻敎上曰差祭及試所進去兵曹佐郞竝改差其代令該曹口傳差出出榻敎仍命退承史以次退出
정조 18년
甲寅八月十五日未時上御重熙堂右承旨入侍時行右承旨洪義榮假注書李允謙記注官金良倜承膺祚以次進伏訖上曰領相所愼近復如何義榮曰癤腫尙未快差矣上曰近日亦甚極熱矣義榮曰近間酷熱大有益於農家云矣上曰䐉後癤處予亦尙未差復可悶外間亦有如此輪行之症耶義榮曰往往有之云矣命書榻敎曰進御加味逍遙散一貼煎入命退承史以次退出
정조 18년
行都承旨徐邁修坐行左承旨閔台爀坐行右承旨洪義榮坐直左副承旨洪仁浩坐右副承旨尹致性坐同副承旨徐配修坐直注書鄭文始試所進去一員未差假注書具得魯仕李允謙仕直事變假注書尹濟弘仕
정조 18년
尹致性以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
尹致性啓曰禁衛營將官來言今日本廳軍兵日次私習云矣敢啓傳曰知道
정조 18년
洪仁浩啓曰答辭許久闕啓事甚未安除在外外未肅拜人員竝卽牌招何如傳曰允
정조 18년
洪仁浩啓曰大司憲李鼎揆持平南履翼在外執義李遇濟掌令鄭毅祚韓用鐸呈辭持平鄭宜成牌不進監察茶時之意敢啓傳曰知道
정조 18년
洪義榮啓曰卽者副校理曺允遂以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 18년
傳于洪義榮曰明日七日製試紙以大好紙爲之
정조 18년
洪義榮啓曰藝文提學具庠牌不進推考傳旨今方捧入而明日七夕製同參考試命下之後如是違牌事甚未安更卽牌招何如傳曰允
정조 18년
弘文提學前望單子入之金載瓚落點同成均前望單子入之李秉鼎落點
정조 18년
洪義榮啓曰弘文提學金載瓚牌不進傳旨今方捧入而明日七夕製同參考試命下之後如是違牌事甚未安更卽牌招何如傳曰旣經內閣直學又經玉署副學則見帶文任比諸曾經者緊漫自別考試在明豈可違牌乎更爲牌招斯速肅命
정조 18년
洪義榮啓曰弘文提學金載瓚藝文提學具庠再牌不進推考傳旨今方捧入而飭敎之下連事違召無意承膺事甚未安所當更請牌招而係是一日三牌何以爲之敢稟傳曰更爲牌招
정조 18년
傳于徐邁修曰提調副提調入侍
정조 18년
傳于洪仁浩曰當該提調推考
정조 18년
傳于洪仁浩曰當該司謁推考
정조 18년
傳于洪仁浩曰刑房承旨持忠淸道審理回啓入侍
정조 18년
傳于洪仁浩曰大司成明日先進去後謝恩
정조 18년
傳于洪義榮曰旣云越格以速承出場銓官之問備者此也若此則處義已伸違牌勿爲呼望使之斯速開政
정조 18년
傳于洪義榮曰弘文提學辭疏姑爲許遞而藝文提學則處義宜無異同且欲趁明日備員不可相持藝文提學具庠許遞亦令今日政差出與弘文提學待下批牌招察任
정조 18년
有政吏批判書李致中參判洪明浩參議金履翼行都承旨徐邁修進以申光履爲大司諫兪鉉章爲持平柳河源爲獻納金星甲爲正言具庠爲弘文提學金載瓚爲藝文提學
정조 18년
徐配修啓曰兵批無緊窠吏批無送西之人無政事之意敢啓傳曰知道
정조 18년
徐配修啓曰弘文提學具庠牌不進推考傳旨今方捧入而明日七夕製同參考試命下之後如是違牌不卽承膺事甚未安更卽牌招何如傳曰允
정조 18년
徐配修啓曰藝文提學金載瓚牌不進推考傳旨今方捧入而七夕製同參考試命下之後如是違牌不卽承膺事甚未安更卽牌招何如傳曰允
정조 18년
徐配修啓曰弘文提學具庠藝文提學金載瓚再牌不進推考傳旨今方捧入而明日七夕製同參考試命下之後連事違召無意承膺事體所在極爲未安所當更請牌招而一日三牌何以爲之敢稟傳曰更爲牌招違牌勿爲呼望與弘文提學入侍
정조 18년
洪義榮啓曰七夕製明日爲之事命下矣大提學洪良浩待開門牌招何如傳曰日熱甚於伏暑儒生中暍之弊不可不念大提學開東前出牌以爲天明後卽爲懸題之地設場於丕闡堂而無論陰晴雨傘許入事預令泮長知委諸生可也
정조 18년
洪義榮以禮曹言啓曰卽接永禧殿官員所報則今此七日製時兩官俱欲觀光而莫重之地不可一時暫曠兩官赴擧時假官依定式令吏曹以成均館官員口傳啓下以爲推移入直之地何如傳曰允
정조 18년
洪義榮以照訖講五所言啓曰本所試官鄭晩錫謂有身病屢度催促終不入來無以備員擧行令政院稟旨變通何如傳曰卽令該曹付標可也
정조 18년
尹致性以兵曹言啓曰今八月十七日武臣堂上朔試射日次而國忌齋戒相値不得爲之之意敢啓傳曰知道
정조 18년
徐配修以兵曹言啓曰今此冬至兼謝恩使一行赴燕時所把驛馬必須前期分定可無窘急之患應把驛馬四十五匹內依前例忠淸道八匹全羅道十匹慶尙道十九匹今九月二十日京中逢點江原道四匹咸鏡道四匹直送安州同月二十五日逢點之意五道監司處分付何如傳曰允
정조 18년
刑曹啓目粘連殺獄罪人朴萬興初覆檢實因旣無相左之端而特以獄情之可疑又行三檢者事未前聞有關後弊當該道臣從重推考何如判付啓依允爲旀要囚服念尙且審愼換定正犯豈不重難所以決疑之方如何可得左契乎初檢三檢之官皆云萬興爲首覆檢之狀獨以夏雲置魁大抵難測者獄情難曉者疑案也石打與杖打輕重無論故犯與不故犯主客亦無論欲打旕三償死之事勢將從僉議而決之卿曰云然道伯曰云然兩檢官曰云然不可以看證之乞人變招前招供執以爲證且況立異之檢官莫質於九原之下則但當依卿等言施行以此分付爲有矣似歇之石打安知不歇不歇之杖打安知眞歇勿以獄已具而看作殲案每朔同推輒求無疑之疑俾究求生必死之端事竝以申飭行會爲良如敎
정조 18년
藝文館提學具庠疏曰伏以臣於本兵乍缷旋據今已五閱月矣經重疴而圖解不敢過大政而乞免不得伈伈仍冒戰戰如隕豈自意今者復添一重任乎臣手奉除旨震懍惝怳罔知所以自措也噫文任之於有國關係何如哉上而掌詞命下而主課試凡係一切文事其統轄之柄專在文衡而或文衡有故則提學代斵前輩所云亞文衡是已故量才度能何官不然而至於此選難愼尤別有若制誥下而四方鼓動選擧明而士習丕變者尙矣必也博採物議極其遴揀名實不爽衆望允協而後始乃畀之始敢居之此乃自前世而已然者也顧今我聖上以天縱卓越之學追列朝右文之治其於經義功令所以敎導臣隣者燦然具備靡不用極凡在朝紳之列識之淺深才之高下豈或有逃於淵鑑之下而乃以淸朝峻選之職加之如臣望外之人實是意慮夢想之所不到而臣可濫廁於今日此任者乎臣之平生自知已審臣若不言雖聖明在上無以俯燭玆敢冒眛一陳焉臣之自來伎倆雖在故紙之上而資本疎闊知又鈍滯不過註疏之學究文詞之假令從以神隨病耗志與年邁其於副急之用鑑識之別便同沒字之碑瞽者之色如臣本末長短於是罄悉無餘復豈有萬一近似毫分擬議者乎如是而叨此所未有之誤恩承此不敢當之寵命則非但貽笑於一世不可使聞於後人者正臣自道而卽臣自取其爲玷累朝廷虧壞官方當復如何論其辜負之罪有非他人之比而畢竟僨誤國事卽是必至之勢此豈細故也哉臣之自矢於心者惟在於趨走爲恭赴蹈不避一身顚沛有不足道而詞苑戎垣一時兜攬殆若文武兼全者然雖如在昔之眞有才能者固是耳目之所罕覩記況臣無似而遽然冒應豈有如此事理如許體面乎大防在前株守難改荐違嚴召冞增惶蹙隨牌來詣猥入文字瀆擾之誅又無所逃伏乞聖慈俯諒不得不懇之情特軫不可不許之狀亟命先削臣新授提學之任仍治臣屢犯逋慢之罪以重公器以肅朝綱千萬幸甚答曰省疏具悉卿之嗜經籍而喜文章深契於胄筵挾冊之列爾來三十年卿已老白首矣有時對卿甚愧漢帝償博之諭所以有昨夜下政廳之敎若曰予之所知之文人似在六卿之中名器至公一付之公議不欲强之云而及開政筒便見卿名果然公議之不可誣始叨是任在卿何太晩矣卿其勿辭行公
정조 18년
弘文館提學金載瓚疏曰伏以臣昨陳至懇獲解重務苟非父母之慈顧復如赤子則隨處曲遂乃至於此耶手擎批旨感淚無從竊自期頌生成之澤占歇泊之場從今臣家之保惟聖明賜也忽於朝者伏承新除下者以臣爲弘文館提學召牌儼臨一節轉深三命彌隆豈意體諒之恩及於前而不及於後也臣四體投地五內失常誠不省何以自措也噫臣始自記注間叨抄啓凡爲五六年所矣本末長短已入聖明之所俯燭而至其文學之空疎尤爲畢露一無所遁故雖於閣中僚寀之間未嘗以一切文事責臣而假臣而臣亦不敢以文事自處也久矣內閣之職兼掌製誥若値隨例代撰之時則一紙纔出百拙咸萃臣自騂顔人必掩口此蓋臣幼而失學長而荒嬉自竊科第竝捨功令近又前識都失新習益隳今則倥倥無一字墨矣宿硏之地尙愧濫居新除之任尤非可議未知殿下何所取而至以此畀之哉噫我朝尙文兩館最重前後居此職者磊落可數而如臣苟充臣實未聞目今人材雖不及古昔盛時若求其踰於臣者何患無人而以臣無文亦叨文任誠不可使聞於八方也況臣情私尤有所萬萬至迫者臣門單跡孤冥升無漸而今又昨解銓衡今居館閣凡所謂一世要華竝集一身如是而終不敗者希矣我殿下若果愛臣而憐臣則豈待臣言之畢而思所以惻然懷保之道哉且臣於見職有決不可冒膺者臣嘗聞銓家之將通文任也必先簡問于文衡亦嘗議及於時任提學受其可否僉議歸一而後始通新望此乃文苑之古規也銓部之政格也苟使文衡不知文任不聞而自銓家遽自通擬則是閑官漫職之循資排比者耳烏在其重文任之義也是以凡於文任之新通或一有人言或少損規格則是與不通等耳新擬者不敢以文任自居者亦古例然也臣爲是之慮來到朝房招問政吏則以爲提學新望初未及簡問於文衡文任而徑先通擬云銓家之破古規壞政格誠爲不少而臣之無敢自居以是職亦已決矣雖使臣公議惟同輿望允叶猶不可唐突冒受今況規格之厮壞如上所陳文任一步卽成鐵限雖被重誅萬無承命之望惟乞亟削臣新除文任使公格不墜私義無枉千萬幸甚答曰省疏具悉卿之文體不似近日少年閣僚之稱云能文諸人以是惟李晩秀與卿可之者予意在於矯文弊爲世敎也然則此時此任非卿伊誰疏中附陳事如是引義明日何以備員考試方便出場也亦不難卿之文任今姑許遞越格通擬之銓堂推考仍卽牌招開政依格例差出文任之代令該房知悉
정조 18년
甲寅八月十六日辰時上御重熙堂藥房提調副提調入侍時藥房提調徐有防副提調徐邁修假注書李允謙記注官金良倜承膺祚醫官白聖逸李益昌以次進伏訖上曰王大妃殿手部欠寧處用何藥附貼爲宜也聖逸曰蘇葉水以木麥作飯附貼以燄硝湯時時渟洗則自可差復矣命醫官先退邁修曰照訖講今雖分五所考講而初試時則當分屬一二所矣分屬之際或有以私嫌相避於一二所試官者不無向隅之嘆故敢此仰達若衆所共知應避者則合有變通之道矣上曰此非渠罪公然坐停甚可惜也此類則固宜呈訴於泮長而令泮長量其可否許題可也命書榻敎曰加味逍遙散一貼煎入命退諸臣以次退出
정조 18년
甲寅八月十六日辰時上御誠正閣左承旨右副承旨入侍時行左承旨閔台爀右副承旨尹致性假注書具得魯記注官金良倜承膺祚以次進伏訖上命致性讀公事書判付命書榻敎曰推考房承旨入侍賤臣承命出傳偕入進伏命書傳敎曰眞殿莫重祭品幾至闕封所爲萬萬駭然內農圃次知中官遠地定配其餘中官定配故爲闕封之下屬令該曹嚴刑定配上曰七夕製在明違牌文任更爲牌招弘文提學前望單子入之待下批一體牌招成均館堂上試官加差同爲考試有實故人許遞前望單子入之待下批一體牌招察任出榻敎台爀曰同罪未敍人隨卽提稟事曾有定式矣前參議金履翼旣已蒙敍除職而前參判黃昇源係是同罪故敢此仰達矣上曰一體敍用可也出擧條仍命退承史以次退出
정조 18년
甲寅八月十六日午時上御重熙堂推考房承旨持忠淸道審理回啓入侍時左副承旨洪仁浩假注書具得魯記注官金錫泰金良倜以次進伏訖上命仁浩讀回啓書判付訖仍命退承史以次退出
정조 18년
行都承旨徐邁修坐行左承旨閔台爀坐直行右承旨洪義榮坐左副承旨洪仁浩坐直右副承旨尹致性坐同副承旨徐配修坐注書鄭文始試所進去一員未差假注書具得魯仕李允謙仕直事變假注書尹濟弘仕
정조 18년
尹致性啓曰來二十一日朝參日次而國忌齋戒相値頉稟之意敢啓傳曰知道
정조 18년
洪仁浩啓曰大司憲李鼎揆持平南履翼兪鉉章在外執義李遇濟掌令鄭毅祚韓用鐸呈辭監察茶時之意敢啓傳曰知道
정조 18년
洪義榮啓曰大提學洪良浩牌不進推考傳旨今方捧入而七夕製設行命下之後如是違牌不卽承膺事甚未安更卽牌招何如傳曰允
정조 18년
傳于閔台爀曰左承旨持此御題與大提學偕往泮宮試取以來
정조 18년
閔台爀啓曰臣台爀與大提學洪良浩偕往泮宮儒生試取收券六千二百五十三張以入之意敢啓傳曰知道
정조 18년
傳于尹致性曰三明日次對進定於今日
정조 18년
尹致性啓曰今日次對兩司當爲進參除在外外未肅拜呈告人員竝卽牌招何如傳曰允
정조 18년
兵曹以申大謙爲右邊捕盜大將
정조 18년
傳于洪義榮曰科次入侍
정조 18년
傳于洪仁浩曰承旨持試券詣閤而試官不知去處一竝推考文衡捧券以來則豈可一步擅離況不在賓廳直往政院近來貌樣都是眛例之做錯豈不寒心此路一開大關後弊當該文衡越俸一等在院承旨從重推考
정조 18년
洪仁浩啓曰七日製對讀官注書外加差事旣有下敎而假注書具得魯混同書入臣不勝惶恐當該注書所當重勘而本院請推之外無他可施之罰何以爲之敢稟傳曰先汰後拿
정조 18년
具得魯先汰後拿代以康就昇爲假注書
정조 18년
以具得魯囚單子傳于洪仁浩曰付過放送
정조 18년
玉堂前望單子入之校理宋祥濂權坪副校理韓致應徐有聞修撰洪樂游落點
정조 18년
洪義榮啓曰新除授副修撰韓用鐸以臺職纔入削職現告中何以爲之敢稟傳曰勿施
정조 18년
以校理宋祥濂副校理韓致應徐有聞牌不進罷職傳旨傳于洪仁浩曰只推更爲牌招
정조 18년
洪仁浩以兵曹言啓曰今春慶科庭試殿試時前後諸道直赴殿試人中二十二人直赴會試人中五十四人其不赴委折待各道道帥臣狀聞齊到稟處之意草記蒙允後行會矣各該道道帥臣及兩道守臣狀本纔已啓下故一一考見則直赴殿試水原府閑良韓道裕江華府別抄軍官鄭光福瑞山選武軍官朴聖彬金海別武士鄭光周信川鄕騎士朴興采黃州鄕騎士朴致魯松禾別武士李震福平壤閑良李奉天田弘闢別武士金光西順安閑良金智檢安州閑良李益瓘義州閑良白亨璞江東閑良韓光純殷山閑良安汝坤渭原閑良張啓春龍岡閑良韓益範永興親騎衛金光漸北靑親騎衛李命俊尹宗孚會寧馬兵金潤澤等二十一人遭故不得赴試濟州閑良韓繼休遭故闋服而越海之際時日急迫不得赴試直赴會試人坡州鄕武士張有成摠戎軍劉得順南陽選武軍官洪裕大龍仁選武軍官閔再文抱川閑良趙東燁水原府壯勇外營哨官姜時興禹三東淸州馬兵趙鍾福光州選武軍官金命行平壤閑良張大維邊仁謙趙宗太李東信李鳳得金進淵金仁行李弘蕃金履嘿別武士徐慶獜安州別武士朴信裕閑良桂一枝肅川攔後武士李涉龍岡別武士朴尙人俱以邊將今六月遞來故不得赴試楊州閑良金大運水原府閑良韓相良束伍軍林福山密陽哨官嚴而寬北靑武學李逢春洪原馬兵李光宅慶源馬兵文東舞等七人身故全州選武軍官梁德遜平壤閑良洪利涉金處宅別武士池龜錫閑良崔慶祚定州閑良嚴啓良龍岡別武士洪宅浩七人登科楊州守禦軍柳漢雄改名漢傑水原府閑良李振元改名鎭遠鐵原馬兵安得改名廷哲等三人登科平壤閑良洪啓九白秀宅別武士許成等三人庭試初試入格殿試未入格水原府閑良崔龍瑞加資云矣直赴殿試二十二人內韓道裕等二十一人遭故濟州韓繼休以越海之致未及上來直赴會試五十四人內張有成等二十六人遭故金必允等五人身病不得赴試竝依例陳試梁德遜等十人登科崔龍瑞加資金大運等七人身故洪啓九等三人庭試初試入格已赴殿試則前受直赴會試今無可論各人等所受直赴會試帖文依例收聚爻周車碩祿等二人伊時以邊將俱不得赴試云而取考大典通編則武科條有曰時任邊將應赴殿試者遞赴云矣車碩祿等二人旣不能求遞赴試則固無追後許施之例法典雖曰應赴殿試初無會試殿試之區別竝勿施何如傳曰允
정조 18년
尹致性以備邊司言啓曰卽者照訖講三所試官以試所書吏逢點許頉事移關本司無論某試所凡有往復例皆牒報則今此移關大關朝體故下吏使之捉囚則乃反招致本司吏謂以若囚下吏則試官將不得擧行試事云雖是卿宰未嘗以帶吏之捉囚有所自引年少諸試官似或生疎於此等體例而壞損事面極矣不可置而不論當該試官事過後竝令該府拿問嚴處何如傳曰互關之罪囚吏輕矣處義之說失言甚矣大抵近來弊習無難於打壞體統毁劃等分而然拿處輕矣事過後竝施不敍之典以懲年少文臣不識事體之習可也
정조 18년
洪仁浩以備邊司言啓曰開城府被燒民戶嚴飭該府俾卽奠接形止報來後草記事命下矣卽見開城留守李冕膺所報則以爲別定監色連爲董飭燒戶一百三十三戶本月十三日皆已一齊入處結構維新安堵如故無一戶失所流散而亦使經歷一一躬審摘奸後形止玆以馳報云矣敢啓傳曰知道
정조 18년
洪仁浩以義禁府言啓曰內農圃次知中官白喜章遠地定配中官元弼新徐宗翊等定配事承傳啓下矣白喜章咸鏡道三水府遠地定配元弼新慶尙道昌原府徐宗翊全羅道海南縣竝定配而以承傳內辭意具罪目依例發遣府書吏羅將押送于各其配所何如傳曰允
정조 18년
洪仁浩以刑曹言啓曰莫重祭品幾至闕封所爲萬萬駭然故爲闕封之農圃下屬令該曹嚴刑定配事命下矣依傳敎內農圃庫直林東彬趙厚璧各嚴刑一次後林東彬慶尙道彦陽縣趙厚璧全羅道和順縣竝定配所卽爲押送首書員林貴盛依下敎嚴杖七十度放送之意敢啓傳曰知道
정조 18년
甲寅八月十七日未時上御誠正閣七夕製科次入侍時左副承旨洪仁浩假注書李允謙記注官金良倜承膺祚讀券官大提學洪良浩同成均徐有防弘文提學具庠同成均李秉鼎藝文提學金載瓚對讀官副修撰高宅謙兵曹佐郞趙恒鎭副司果崔光泰權晙副司正趙萬元徐俊輔曺錫中李勉昇柳台佐洪樂浚金熙洛尹致永宋冕載鄭取善姜浚欽洪命周黃基天以次進伏訖上曰賦題恒言不稱老蓋寓不敢稱老之意也排鋪何以爲之則好也良浩曰時體則當以自家年老爲鋪頭而若欲平鋪做得則當以親年隆老之意爲鋪頭似好矣上曰卿等之意何如庠曰以親年之隆篤帶得喜懼之意爲鋪頭似好矣有防曰臣亦俄已仰達矣大提學之言好矣命考試上曰抄啓文臣中趙萬元曺錫中尹致永鄭取善則各書試券中某道爲幾張分排別錄以入其外則皆令對讀可也上曰檢校直閣徐榮輔試官加差下出榻敎賤臣承命出傳與檢校直閣徐榮輔偕入進伏上曰考試自京爲始必精考俾無遺珠之嘆可也上曰場中試券之作軸者爲幾許未及作軸者亦爲幾許使之知來秉鼎曰呈券者幾至山積而作軸極難故如是遲滯矣上曰何爲而然也秉鼎曰以各道分排作軸故然矣上曰試券收來何其遲滯使院隷催促若至酉時卽爲覆帳承旨泮長皆令入來事分付可也賤臣承命出傳行左承旨閔台爀右副承旨尹致性大司成南公轍收券後入來進伏上曰大司成亦爲考試上曰屢千張試券今日內似無出榜之道以明日爲限各別精考可也仁浩曰新除授右邊捕盜大將申大謙卽爲牌招傳授命召及大將牌傳令牌何如上曰依爲之出擧條命書榻敎曰進御加味逍遙散一貼煎入上曰假注書望筒勿施具得魯仍任事分付賤臣承命出傳上曰承史各一人輪回守閤可也仍命試官以下退出諸臣以次權退
정조 18년
行都承旨徐邁修坐行左承旨閔台爀坐行右承旨洪義榮坐左副承旨洪仁浩坐直右副承旨尹致性坐直同副承旨未差注書鄭文始試所進去一員未差假注書具得魯仕直李允謙仕事變假注書尹齊弘仕
정조 18년
洪仁浩啓曰大司憲李鼎揆持平兪鉉章南履翼在外執義掌令二員未差監察茶時之意敢啓傳曰知道
정조 18년
尹致性啓曰御營廳將官來言今日本廳軍兵日次私習敢啓傳曰知道
정조 18년
尹致性啓曰都監中軍申大謙以本營習陣明日出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 18년
以監試一二所試官望筒傳于洪義榮曰泮長則七製出榜當進禮議以校正之役連在內閣其代以文識剛明著稱人更爲擬入事分付
정조 18년
徐邁修以吏曹言啓曰來乙卯式年監試初試試官今方擬入而時無職名人員令該曹口傳付軍職何如傳曰允
정조 18년
兵曹口傳政事司直徐配修朴宗甲
정조 18년
洪義榮以禮曹言啓曰今此式年監試初試一所設場於本曹矣上直郞廳依例朝房直宿之意敢啓傳曰知道
정조 18년
洪義榮以禮曹言啓曰今八月十八日七日製入格給二分幼學許評沈榮鎭丁南憲李東直金義鎭李昌柱洪奎顯金宜休馬之任李金鑰黃以龍姜觀欽金益煥洪洛瑞李守謙李在璣林啓曾柳夏泓金致漢李志淳柳聖儀徐奎在李海魯金玉性林時說趙瀞朴文紀盧稷屬之監試事分付事命下矣許評等二十九人許赴於今式年監試初試較藝等第之意分付何如傳曰允
정조 18년
閔台爀以奉常寺都提調提調意啓曰東籍親耕田所種皮粘粟打作則所出爲一石二斗皮稷打作則所出爲七石三斗之意敢啓傳曰知道
정조 18년
副校理曺允遂疏曰伏以臣於見職豈有一分堪承之望而積違之餘不敢違召冒沒出肅黽勉就直亦已多日此際卽接家信則臣之偏母當此交節宿病闖發又添症度數無常氣息凜綴促臣歸護臣自聞此報方寸煎灼按註不得玆敢忙陳短章徑出禁扃伏乞聖明俯賜鑑諒亟遞臣所帶職名以便救護仍治臣擅離之罪以肅朝綱千萬幸甚臣無任云云省疏具悉爾其勿辭救護
정조 18년
甲寅八月十八日卯時上御誠正閣七夕製科次入侍時行左承旨閔台爀左副承旨洪仁浩右副承旨尹致性假注書具得魯李允謙記注官金良倜承膺祚讀券官大提學洪良浩同成均徐有防弘文提學具庠同成均李秉鼎藝文提學金載瓚檢校直閣徐榮輔大司成南公轍對讀官副修撰高宅謙兵曹佐郞趙恒鎭副司果權晙副司正趙萬元徐俊輔曺錫中李勉昇柳台佐洪樂浚金熙洛尹致永宋冕載鄭取善姜浚欽洪命周黃基天以次進伏訖上曰同副承旨許遞出榻敎上曰監試初試試官望筒催促捧入若有一人違牌者則注書當知之牌去來各別申飭催促仁浩曰今此監試初試一所試官以前參議朴宗甲擬入而方在被謫蒙放中莫重試望如是不察事甚未安當該銓官推考原望筒勿施何如上曰旣命改擬非銓官之罪勿推蕩滌敍用可也出擧條命書榻敎曰前參議朴宗甲蕩滌敍用又命書傳敎曰監試試官玉堂兩司各備一員一所試官李相璜二所試官柳師模換所進去又命書榻敎曰監試初試試官監試官入侍賤臣承命出傳與一所試官前參議朴宗甲前校理任希存奉常判官柳師模監察李龍柱二所試官前承旨徐配修副司果李相璜右通禮申光河監察李弘達偕入進伏上命仁浩七夕製試券坼榜命書傳敎曰七日製箋居首進士沈厚鎭直赴會試之次生員洪祜淵李周禎進士沈玉賢生員南陽履林德鎭進士朴履默生員洪聖肇韓啓重徐有望各給二分賦居首幼學李龜燮直赴會試之次幼學許泙沈榮鎭丁南憲李東直金義鎭李昌柱洪奎顯金宜休馬之任李金鑰黃以龍姜觀欽金益煥洪樂瑞李守謙李在璣林啓曾柳夏泓金致漢李志淳柳聖儀徐奎在李海魯金玉性林時說趙淨朴文紀盧稷各給二分箋賦分取蓋欲區別入格諸生直赴會試及給分之類太學生則屬之增別四學生則屬之監試事分付上曰試官進前宗甲等進伏上曰場內已付之廟堂矣設場以前事未知照訖講之善爲與否而設場以後事一付之試官各別善爲之今番亦爲時限捧券可也秉公與否不必更言須着念爲之也良浩曰試券必緩考然後可得實才也節製試券未嘗有分日考取之擧而今番七日製特命兩日分考者固仰聖意之有在毋或有遺珠之歎也監試考券亦依此爲之似好矣上曰此則惟在試官臨時從便爲之也命監試試官先退秉鼎曰二所試官徐配修自是實才臣於數十年前設庠製敢魁作坼名則乃徐配修也其文體句作實所罕見今番特差監試試官實仰聖鑑之孔昭可期實才之蒐得矣上不答庠曰宣傳官柳成逵曾以宣傳官仕滿報來後遭故未得出六矣今已復職依例出六何如上曰依爲之出擧條庠曰能麼兒課講之規新有節目自多擧行之事而初無入直之官非但廳中凡百疎虞可慮或有不時待令每患不及其在事面亦涉苟簡自今郞廳四人使之輪回入直何如上曰依爲之出擧條秉鼎曰適因言端敢此仰達矣每當式年監試則京中之兩年條陞庠發解者三都各道兩年條陞補公都會發解者無論初終場願試之日亦皆冒入爲人合力已成謬習當此借述嚴禁之時決不可如前仍置故臣昨於泮中與泮長相議以願試日不得冒入之意捧甘四學矣兩所試官今方登筵以此更爲嚴飭各別禁斷何如上曰依爲之出擧條良浩曰文任通望卽是淸峻之極選故格例甚嚴每於新通之時政官必也面議於文衡或以簡問停當然後始爲通擬者乃是國朝已例文苑故事而今番提學之新通也初無通擬於臣故心竊訝之問於政官則當夜開政倉卒忘却云新通之人皆是公議所屬使臣與聞無出其右而第念四百年由來古規不容到今破壞故臣欲陳章自列之際因提學之疏引自上俯燭特爲區處而問備政官使之改通如例書問於臣善爲究竟則臣不必更煩章疏而終若泯默則後來者無所考據恐有襲謬廢閣之慮故敢此仰達繼自今申明奮規俾重文選事出擧條載之文苑故事何如上曰擅盟文垣者卽中國之太學士我國之大提學也後進聲價之決可否定高下必待大提學一言其言不啻千斤之重雖以銓官掌用人之責者文任通擬則一循文垣公議雖不面議書問某也居先某也爲次自有宿昔之聲價無或以銓官己見參錯揀擇至於留窠面議如三曹判書之受薦於時任三相當政書問如通淸諸窠之簡通於在家僚堂故事未必然政格亦不載日前銓官之問備專爲急於方便而傳敎中旣云格例四字已示其然豈然之意大抵面議簡問云云卽不過邇來疑傳信傳之說年前一大臣陳章引義亦非的見文跡而然者昨日賓對已提此事言於右相矣今卿所奏又如此係是政格更張退與大臣相議從舊例與創新式間指一停當定爲不易之規俾無每番葛藤可也出擧條命退諸臣以次退出
정조 18년
行都承旨徐邁修坐行左承旨閔台爀坐行右承旨洪義榮坐直左副承旨洪仁浩坐右副承旨尹致性坐直同副承旨未差注書鄭文始試所進去一員未差假注書具得魯仕李允謙仕直事變假注書尹濟弘仕
정조 18년
洪仁浩啓曰大司憲李鼎揆持平南履翼兪鉉章在外執義掌令二員未差監察茶時之意敢啓傳曰知道
정조 18년
備忘記尙州營將成鎭殷下直長弓一張長箭一部片箭一部筒兒一箇賜給
정조 18년
傳于洪仁浩曰左副承旨入侍
정조 18년
傳于徐邁修曰都承旨入侍
정조 18년
傳于洪義榮曰聖訓有信與食不可去之輕重明日放料係是應定期限一營軍校之聚待豈可無端違約乎此亦所關於師律者不輕次對日亦有筵敎於乃子宰臣者提擧異於實職他司亦旣視務情勢二字太不近似屢飭之下如是逡巡揆以事體甚爲未安資是正一品例不得發緘更爲問備徒涉屑越自有斟量其精力於點下之初則是豈强其所不能强且況園所事務亦爲趁時區劃物力之事此而不爲擧行亦豈分義之所敢出乎令判府事李命植知悉俾卽擧行
정조 18년
尹致性以訓鍊都監言啓曰依下敎今日本局習陣時前宣傳官柳興源前守門將高行儉各嚴棍二十度後喬桐府充軍次移送兵曹之意敢啓傳曰知道
정조 18년
尹致性以兵曹言啓曰前宣傳官柳興源前守門將高行儉今日訓鍊都監習陣時各嚴棍二十度後令兵曹京畿喬桐府充軍事自訓局草記矣罪人柳興源高行儉喬桐府充軍而出付畿營使之定驛子押送配所之意敢啓傳曰知道
정조 18년
尹致性以義禁府言啓曰保放罪人梁成龜朴瑞源等還囚捧供之意敢啓傳曰知道
정조 18년
以平安監司金思穆啓本博川郡殺獄罪人朴春元文案枚擧馳啓事判付內啓下刑曹爲旀犯者之非常性無論病與不病觀於公然犯手旋卽一直輸款可知其十分可疑況道伯跋辭如許則不必更有持疑置之不生不滅之科是置博川囚朴春元付之道伯參酌決處爲良如敎
정조 18년
甲寅八月十九日午時上御誠正閣都承旨左副承旨右副承旨入侍時行都承旨徐邁修左副承旨洪仁浩右副承旨尹致性假注書具得魯記注官金錫泰金良倜以次進伏訖上命仁浩致性讀公事書判付訖上曰今日科場何如云耶仁浩曰士子頗謹飭不犯科云矣上曰何時開門而入門後懸題前士子往來耶仁浩曰午時開門啓明前擧子方便出入云矣上曰庚戌增廣特有是例而午時開門前式之所無也仍命書榻敎曰壯勇營提調李命植從重推考斯速行公仁浩曰禮曹孝烈別單中靈山士人兪義都女復戶別單誤以靈光書入至於啓下行會之境奏御文字有此不察當該堂上推考原單子改付標以入何如上曰依爲之出擧條仍命退承史以次退出
정조 18년
行都承旨徐邁修坐行左承旨閔台爀坐行右承旨洪義榮坐直左副承旨洪仁浩坐直右副承旨尹致性坐同副承旨未差注書鄭文始拿處一員未差假注書具得魯仕李允謙仕直事變假注書尹濟弘仕
정조 18년
藥房提調徐有防副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 18년
傳于徐邁修曰政官牌招開政玉堂中試所進去及衆所共知實病人許遞
정조 18년
徐邁修啓曰吏曹判書李致中參判洪明浩參議金履翼牌不進推考傳旨今方捧入而開政命下之後如是違牌不卽擧行事甚未安判書參判竝更牌招何如傳曰允參議只推一體牌招
정조 18년
徐邁修啓曰吏曹判書李致中參判洪明浩參議金履翼再牌不進推考傳旨及罷職傳旨今方捧入而開政命下之後連事違召不卽擧行事甚未安判書參判所當更請牌招而係是一日三牌何以爲之敢稟傳曰參議只推與長亞堂更爲牌招
정조 18년
洪義榮啓曰吏曹判書李致中參判洪明浩參議金履翼特敎申飭之下謂有情勢屢度催促無意承膺事體所在誠極未安竝從重推考何如傳曰允
정조 18년
洪義榮啓曰吏曹判書李致中參判洪明浩參議金履翼重推之後連爲催促而更鼓已深終不承膺莫重命牌將至經宿於闕外揆以事體萬萬未安竝從重推考何如傳曰處義萬萬過矣前牌勿施更爲牌招嚴飭開政
정조 18년
傳于洪仁浩曰華城北門樓上樑文大提學洪良浩製進書進而南門上樑在於念五日間云判府事李命植旣經留守使之製進仍令大提學書之八達山將臺上樑文則體貌所在當令大臣之曾經留相者製之蔡領府事製進書進事令檢書官傳諭日子則問于留守趁期書入東門西門上樑文亦令留守臨時報于內閣文任中製進事令內閣及留守知悉
정조 18년
以江原監司李勉兢狀啓薦新生松茸限內不得封進惶恐待罪事傳于洪義榮曰勿待罪事回諭
정조 18년
洪義榮以景慕宮都提調意啓曰太常所進紅柹今方薦新於本宮而宮苑紅柹成熟尙遠待爛熟薦新之意敢啓傳曰知道
정조 18년
洪義榮以奉常寺都提調提調意啓曰祭享所用秋等脯依定式今八月二十日始造之意敢啓傳曰知道
정조 18년
洪仁浩以兵曹言啓曰今八月二十一日武臣賓廳講書日次而國忌齋戒相値不得爲之之意敢啓傳曰知道
정조 18년
洪仁浩以義禁府言啓曰時囚罪人金昌仁原情結語內卽其地定配事依允啓下矣金昌仁平安道鐵山府宣沙浦卽其地定配而以傳旨內辭意具罪目依例發遣府書吏押送配所何如傳曰允
정조 18년
吏曹啓目權知承文院副正字徐俊輔李南圭尹東壽李東萬李允謙柳台佐申絢洪樂浚金銓韓致重柳遠鳴曺錫中閔榮祖黃基天金熙洛宋冕載李致祜李勉昇尹致永許暕尹濟弘具得魯姜世白洪致榮鄭取善姜浚欽李是鍊洪命周李周奭鄭元善爲等如口傳施行何如判付啓依允
정조 18년
禁府啓目向前鄭學畊亦馬政事目旣甚嚴重而不善照檢流來欠縮若是夥然因循掩置虛實相混揆以法意殊極可駭以此照律何如判付啓依允渠罪無減於在任時見失數爻之補縮而九十九匹旣云丁未以後欠縮旣異於牧官之不足責則揆以國體不可一勘一否當該府使段一體拿問誠如囚供分等勘處爲良如敎
정조 18년
洪仁浩以義禁府言啓曰時囚罪人鄭學畊議處公事判付內依允渠罪無減於在任時見失數爻之補縮而九十九匹旣云丁未以後欠縮旣異於牧官之不足責則揆以國體不可一勘一否當該府使一體拿問誠如囚供分等勘處事命下矣取考司僕提調徐有防擧條則丁未府使李得駿欠縮馬三十三匹內二十匹生徵貿立實欠縮爲十三匹戊申府使金益彬欠縮馬爲七匹己酉庚戌兩年府使李漢興欠縮馬爲十七匹辛亥府使尹範敍欠縮馬爲三十四匹壬子府使李義弼欠縮馬爲三十七匹而生徵貿立云矣尹範敍以忠淸水使時在任所云依例發遣府都事交龜後拿來李得駿以長津府使時在任所云發遣府書吏交龜後拿來李漢興以永興府使時在任所而係是兼營將守令發遣府書吏差兼官後拿來金益彬以伊川府使時在任所云發遣府書吏拿來李義弼所縮馬匹旣云生徵貿立則似有區別之道而臣府不敢擅便上裁何如傳曰李義弼依數徵立云而李得駿金益彬李漢興等或未滿十匹或不過十七匹以上義弼無論得駿等嚴飭徵補尹範敍則旣過三十匹云渠果不爲徵補而竝與流來欠縮屢百匹仍爲掩置乎事當依草記拿問而此時本道民事雖曰帥臣如非渠罪則迎送宜念卿等爲先嚴關査問使之首實後更爲草記拿勘鄭學畊保放以待決末可也
정조 18년
吏曹判書李致中疏曰伏以臣之自來情勢聖明之所俯燭同朝之所共知也向叨是職幸蒙聖上曲諒之恩得以遞免至今感祝銘鏤在心今玆再叨尤出夢想之外區區私義前後無異則寧被方命之誅豈爲冒當之計而適値深夜屢下不敢承之嚴敎惶隕震懍求死不得黽勉出肅仍參政席反顧初心惶愧交切旣無平日之踐歷不識銓家之格例早晩顚沛勢所必至果於文任新通乖格僨事之罪著矣文苑古規素所眛眛而且因事會之急遽初不念及簡問矣弘提辭疏先發破古規壞政格之語文衡筵奏又如弘提之疏有若四百年流來之規緣臣壞了者然古規之有無政格之當否臣不敢質言而文任通擬國之大政也文衡援例之論至慮襲謬之弊則臣之謏聞眛例之譏顧何以自解乎顧臣情踪不可以副急一出厭然蹲冒而況玆目下難安之端又非尋常做錯之比揆以廉防決難仍據玆敢冒入文字仰瀆崇嚴伏乞聖慈俯垂鑑諒亟遞臣職以存公格以伸私義千萬幸甚云云答曰省疏具悉面議似因悤遽簡通決非政格卿其勿辭行公
정조 18년
吏曹參議金履翼疏曰伏以臣見識鹵莽資歷淺短雖尋常職事猶不可堪況於銓選重任寧合佐貳之責而秖緣感佩恩造怵畏義分冒沒承當今已半年有餘而亦且乍解旋叨視若倘來者然人雖不言臣實自恧者久矣今以日前文任通擬時事新除之人旣疏引之文衡之臣又筵白之文苑故事之有無政格壞舛之與否此實古人重文任不欲自專之厚風美意也遵而勿失實合穩當臣不能出此豈可諉之以曾所眛眛而自恕之亦豈可以深夜開政未及容旋而强解之耶以此以彼莫非昏謬之致也始雖迫於嚴命冒參重通之政而慙愧之極如負大何況今長席旣以此自列臣尤何敢終嘿自居以無卞哉玆敢不避煩瀆略陳短章伏乞亟遞臣所帶之職仍治臣做錯之失以存公格俾安私分幸甚云云答曰省疏具悉爾其勿辭察職
정조 18년
吏曹參議金履翼疏曰伏以臣纔承疏批繼奉政命在臣義分固當竭蹶而第今長僚以有所引終不出膺則臣於此際獨自趨承不但大乖廉防亦係體例之所不然三品官無得三違至有定式飭敎固宜恪謹遵奉而一般情勢獨膺無路又不免冒犯之歸自顧悚蹙無地容措伏乞亟遞臣職仍治臣違越定式之罪以肅朝綱以安私分幸甚云云
정조 18년
以吏曹參議金履翼上疏傳于徐邁修曰還給
정조 18년
甲寅八月二十日卯時上御誠正閣藥房入診左承旨同爲入侍時藥房提調徐有防副提調徐邁修行左承旨閔台爀假注書具得魯李允謙記注官金錫泰金良倜檢校直閣徐榮輔醫官柳光翼金孝儉金光國周命新白聖逸李敬培李周憲吳仁豐丁希泰以次進伏訖有防曰近日頗生涼聖體若何上曰一樣矣有防曰醫官旣已待令診察聖候何如上曰置之上曰王大妃殿湯劑進御旣至三十貼以他方文更爲議定可也聖逸曰開結舒經湯似好矣上曰此亦治風之劑耶聖逸曰與順氣散大同少異亦是治風之劑也上曰諸醫之意何如光翼等曰開結舒經湯亦是順氣疏風之劑好矣上曰以此煎入可也命醫官先退上曰推考房承旨入侍出榻敎賤臣承命出傳與左副承旨洪仁浩偕入進伏仁浩曰照訖講三所試官拿處及不敍傳旨更爲査實捧入事命下矣問于該所進去史官鄭文始處則移關着署史官爲之云故鄭文始拿處傳旨纔已捧入而自備局着囚陪隷之後諸試官中柳師模一直自引不參講座云不敍傳旨所當以柳師模捧入而方在試所何以爲之乎上曰渠輩帶隷豈比於銀臺之仙吏臺諫之呵導則處義之說極爲駭然行關雖非首唱不可仍而勿論該試官柳師模亦爲拿處可也出擧條命退諸臣以次退出